Christian Friis Bach (RV), 2023-05-02:
Tak for det.
Jeg beklager, at jeg kommer løbende ind i redegørelsen – tidsplanen sagde jo, at det ville ske betydelig senere, og det er derfor, jeg har taget mig den frihed at gå uden for Christiansborg.
Men jeg har hørt alt, hvad de ærede ordførere har sagt, fordi jeg har lyttet til det på vej herind i bilen.
Tak for en god redegørelse, og tak for en indtil nu god debat.
Hvis vi slog vores økonomier sammen i det nordiske, ville vi jo blive inviteret til at være fast medlem af G20 – ja, måske endda G12.
Hvis vi slog vores viden sammen, kunne vi forandre verden.
Hvis vi slog vores kapacitet sammen i verden, kunne vi i langt højere grad bidrage til at forandre den, og det tror og håber jeg at vi kommer til at gøre i endnu højere grad, som flere af de andre ordførere har udtrykt det.
Og det slog mig, at hvis vi styrkede vores samarbejde, ikke mindst vores bidrag til de internationale organisationer, så kunne vi gøre det endnu bedre.
For det multilaterale samarbejde er under hårdt pres.
Bretton Woods-institutionerne, som vi skabte efter anden verdenskrig, er stort set alle i krise.
Her har de nordiske lande historisk spillet en afgørende rolle, og den rolle håber jeg vi kommer til at spille igen.
Det er svært at reformere FN, men da de nordiske lande i 1990'erne slog sig sammen og forsøgte at gøre det, skabte det faktisk varige resultater, bl.a. dannelsen af UN Women, som er blevet til en langt mere slagkraftig stemme for kvinder og ligestilling i verden.
Derfor håber jeg, at man – også med ministeren i spidsen – kan forsøge at genoplive det nordiske FN-projekt og FN-samarbejde.
Det er der hårdt brug for.
Vi ser jo nu – og det har adskillige ordførere været inde på – med Sveriges og Finlands indtræden i NATO nye muligheder for at styrke vores samarbejde, også om forsvar og sikkerhed og samfundssikkerhed.
Og med attentatet på gasledningen har vi jo set det meget konkret udmøntet, hvor de danske miljøskibe ikke kunne sejle tæt på, fordi de ikke var udrustet til et gasangreb, mens Sverige havde den kapacitet, der skulle til.
Og sådan tænker jeg vi skal forsøge at videreudvikle vores samarbejde om forsvar og sikkerhed og ikke mindst beskyttelsen af kritisk infrastruktur omkring de nordiske lande og i det meget store område, som de nordiske lande jo skal holde øje med.
Der er brug for ekstra overvågning, der er brug for at styrke vores fælles kapacitet til at få satellitbilleder, til at kunne patruljere og overvåge, både med hensyn til beredskab, med hensyn til miljøinspektion, men i stigende grad desværre jo også for at kunne kontrollere og i sidste ende forsvare det territorium, som vores nordiske lande omfavner.
Det håber jeg at vi i fremtiden kan se et stærkere nordisk samarbejde om.
På nogle bestemte områder har vi en meget stærk erfaring, som jeg håber vi vil gøre endnu mere gældende i verden og ikke mindst i forhold til verdens fattige lande, som jo stort set alle nu forsøger at etablere konturerne af det, som jo har bragt os den velstand og rigdom og lighed – apropos det, den seneste ordfører, fru Jette Gottlieb, sagde – vi har i de nordiske lande, nemlig stærke sociale sikkerhedsnet og stærke sociale velfærdssystemer.
Den viden efterspørges ude i verden, og den håber jeg vi i fællesskab kan tilbyde langt mere slagkraftigt.
Man har fået børnepenge i Brasilien, man har nu også fået folkepension i Uganda og arbejdsløshedsunderstøttelse i Indien, og der har vi nogle erfaringer i de nordiske lande, som jeg håber vi kan pulje og styrke.
Jeg har selv, før jeg kom i Folketinget, forsøgt at etablere et nordisk netværk for social sikkerhed.
Vi var kun tre, så det blev aldrig så slagkraftigt, men jeg håber og tror, at Nordisk Ministerråd vil tage den dagsorden med ud i verden.
For der er brug for den erfaring, vi har med stærke sociale sikkerhedsnet, og hvis der én ting, der for alvor kan gøre noget ved den ekstreme fattigdom, så er det netop det – stærke sociale sikkerhedsnet og velfærdsydelser, alt fra skolen til sygehusene, folkepensionen, børnepengene, arbejdsløshedsunderstøttelsen og hjælpen til dem, der har særlige behov. Den viden synes jeg vi skal bruge og styrke.
Det samme gælder på klimaområdet, hvor noget af det mest slagkraftige, jeg har oplevet til de internationale klimakonferencer, var, når de nordiske lande stillede sig side om side og bragte alt fra super energieffektive vandpumper og vindmøller til vandkraft og biomasse i spil i fællesskab.
Der gungrede vi i verden, der gungrede vi på klimatopmøderne, og det håber jeg vi vil gøre endnu mere – styrke det i Norden og styrke vores stemme i verden.